भुरगेपण म्हणटना म्हज्या दोळ्यां मुखार घुंवतात, टॉफी, लगोरी, पेप्सी, पतंग, मसकऱ्यांची रील आनी नकळत ओंठार हांसो उदेता. भुरगेपण म्हणटना आमची शाळा लेगीत ह्या भुरगेपणाची गवाय जावन फुडें येता आनी चॉक- डस्टराच्या खेळांत आमकां व्हरून पावयता. ही आमच्या पिळगेंतल्या भुरगेंपणाची याद, आमची म्हणजेच म्हजी पिळगी सामकी हालींची पिळगी आनी घडयें असलें भुरगेपण जगपी, अणभवपी निमाणी पिळगी.
 आमचे पिळगेन आमच्या शाळेच्या वेळार तरी स्मार्टफोन पळोवंक ना. आमी ताचे बद्दल फक्त आयकल्लें. पूण आतांच्या नर्सरीच्या भुरग्याच्या हातांत लेगीत फोन दिसता. म्हाका निखालस तांकां ह्या वयार फोन मेळ्ळो म्हूण तांचो दुस्वास ना, मात ह्या वयार ती ह्या फोनाच्या जगांत खऱ्या भुरगेपणा कडल्यान डिस्कनेक्ट जाता हें पळोवन तांचें चुरचुरें दिसता. आमच्या टिचरींक पांच मिनटां वर्गांत येवपाक कळाव जालो जाल्यार आमी हळूच फळ्यां कडेन वचून डस्टर आनी चॉक मारून खेळटालीं, पूण आतांची भुरगीं टिचरींक येवपाक कळाव जाल्यार हळूच बॉल्सांतल्यान फोन काडून खेळपाक लागतात. अशें दिसपाक लागला फोन स्मार्ट जाता- जाता भुरगीं डम (dumb) जाता कांय कितें?
 आमी सव्वेक- सातवेक आसतना एकामेकांक तांच्या आडनांवा वयल्यान वा तूं मरे 'बटाट, कोमडो, शेंवटो, लाडू, तूं मुगो बडी, सुंगट, शेमडें असल्या नांवानी चाळयतालीं आनी एकामेकांची फकांडां मारतालीं, पूण आयच्या सव्वे- सातवेच्या भुरग्यांच्या तोंडांतल्यान जेन्ना ह्या उतरां बदला सहजपणान गाळयांचो शिंवर आयकून म्हजे ओंठ निःशब्द जाता. खंतीची गजाल म्हणल्यार तांकां ह्या गाळयांचो अर्थ विचारल्यार तांचे कडेन जाप नासता, पूण आपूण कूल म्हूण दाखोवपाक तीं आपुणूच फूल (fool) जावन वागतात.
 तांच्या ह्या वागण्याक फोन जबाबदार ना, तांची पिरायूय जबाबदार ना, ताका जबाबदार आसत आमी आनी हो बदलतो काळ. काळाक बदलप आमच्या हातांत ना. पूण आमी बदलूंक शकतात. तांकाय आमच्या वरी भुरगेपण अणभवपाचो हक्क आसा, आनी तांका ह्या भुरगेपणाचें दार उगडून दिवपाची चावीय आमचेच कडेन आसा, फक्त आमकां जाय पाशियेंस, तांकां समजून घेवपाचें आनी तांका समजावपाचें. नाजाल्यार तीं पाळण्यांतल्यान सोमतीच व्हडल्यांच्या भेसान उडी मारूंक लागतली. नकळटा, मदलें आपलें मोलादीक भुरगेपण सांडयत!
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 